O‘zbekiston Prezidenti AQSh kongressmenlari bilan amaliy hamkorlikni kengaytirish yoʻllarini muhokama qildi

06.10.2021
O‘zbekiston Respublikasi Prezidenti Shavkat Mirziyoyev 6-oktabr kuni Amerika Qoʻshma Shtatlari Kongressi Vakillar palatasining kongressmenlar Don Beykon, Dug Lamborn, Troy Nels va Avgust Pflyugerdan iborat delegatsiyasini qabul qildi.
AQSh delegatsiyasi ikki tomonlama parlamentlararo hamkorlikni mustahkamlashga doir kelishuvlar doirasida mamlakatimizda boʻlib turibdi.
Uchrashuvda ikki mamlakat oʻrtasidagi amaliy hamkorlikni yanada kengaytirish masalalari koʻrib chiqildi.
Davlatimiz rahbari parlamentlar darajasidagi faol aloqalar va samarali almashinuvlarni, ular O‘zbekiston-AQSh strategik sheriklik munosabatlarini jadal rivojlantirishga katta hissa qoʻshayotganini yuksak baholadi.
AQSh Kongressida tashkil etilgan O‘zbekiston boʻyicha kokus – doʻstlikni mustahkamlash va konstruktiv muloqotni ilgari surish boʻyicha parlament guruhining nufuzi ortib bormoqda, faoliyati kengaymoqda. Bugungi kunda Kokus tomonidan koʻp qirrali hamkorlikni va mamlakatimizdagi islohotlar dasturini qoʻllab-quvvatlashga qaratilgan qator muhim loyihalar ilgari surilgan.
Kongressmenlar Yangi O‘zbekistonda amalga oshirilayotgan yangilanishlar strategiyasi mamlakat barqaror taraqqiyotining muhim omili ekani hamda uning xalqaro maydondagi obroʻsi sezilarli darajada yuksalishiga xizmat qilganini alohida ta’kidladilar.
Shuningdek, Afgʻonistondagi insonparvarlik operatsiyalari qoʻllab-quvvatlangani uchun samimiy minnatdorlik bildirildi.
Suhbat chogʻida parlamentlararo yoʻnalish bilan bir qatorda AQSh delegatsiyasi a’zolari vakillik qilayotgan yetakchi shtatlar - Nebraska, Kolorado va Texas bilan hamkorlik boʻyicha loyiha va dasturlar muhokama qilindi.
Innovatsiyalar va sanoat texnologiyalari, IT sohasi, qishloq xoʻjaligi, “yashil” energetika, sogʻliqni saqlash va ta’limda kooperatsiyani yoʻlga qoʻyish masalalariga alohida e’tibor qaratildi.
Uchrashuv yakunida qoʻshma “yoʻl xarita”sini tayyorlash va ishbilarmonlik missiyalarining oʻzaro tashriflarini tashkil etish yuzasidan kelishuvga erishildi.